Maca ɣas akka tedda-d amecwar d alqayan ama deg tira neɣ deg tsuqilt. Ayen yerzan tikti-a taneggarut-a, ad d-naf tettidir kra n wuguren i d-nebder yakan deg uḥric n teẓri. Dɣa ma nuɣal ɣer wayen i d-nenna deg tazwara ɣef tutlayt tamaziɣt s umata, ideg tella ula d taqbaylit ad d-naf belli aṭas n wawalen ireṭṭalen ikecmen deg usemres n yal ass daxel n umawal n teqbayit. Ireṭṭalen-agi kkan-d seg tutlayin yemxallafen am taɛrabt d tefransist ideg i d-yella unermis ɣezzifen gar-asent d tutlayt tamaziɣt s umata imi annect-a yettuɣal ɣer tmentilt n temhersa i d-yellan deg wakud yezrin.